Hier gaan feesgees vlam vat - Innibos 2018
Hier gaan feesgees vlam vat
Die Laeveldse braaikoning(in) word tydens die Minibos-makietie en amptelike Innibos-programbekenstelling Vrydag by Hoërskool Bergvlam aangewys.
Altesaam 20 braaispanne kan inskryf, maar net een braaier van elke span se vleis sal beoordeel word. Die kompetisie skop reeds omstreeks 17:00 af wanneer die braaier – en sy ondersteuningspan – begin om die kole te stook.
Omdat 'n mens nie met 'n ander man se braai en tegniek inmeng nie, moet die braaiers self hulle hout of brikette, geurmiddels en selfs knyproosters bring om te gebruik. Daar sal ook 'n lekker groot sentrale kuiervuur wees en in elke braaistasie sal plek vir sowat 25 mense wees wat kan saamkuier.
Boonop sal dit maar net 'n klein deeltjie van die aand se vermaak uitmaak. Dié afskop-opskop beloof om alle inwoners in die gees van die fees te kry met 'n sokkie op die maat van Kurt Darren en Die Campbells as hoofgroep.
Innibos, in samewerking met Laevelder neem vanjaar sy betrokkenheid by die plaaslike gemeenskap 'n stappie verder met die stigting van 'n gemeenskapskas. Die eerste rande gaan tydens die Minibos-makietie in die "Innibos-trommel" rol. Hoewel dié loodskonsert van die kunstefees gratis is, word partytjiegangers gevra om elkeen vir slegs R10 'n pret-pet te koop en so tot die nuwe gemeenskapskas by te dra.
Die bloedrooi pret-pette is "hoede" van geknoopte ballonne en is net die manier om die partytjiegees vir die aand aan te wakker. Boonop kan mense slegs by die Minibos goedkoper week-kaartjies vir die fees in Julie koop – teen slegs R350. Vanjaar hou hulle ook 'n groot uitverkoping van vorige feeste se T-hemde en pette. Alle hemde sal slegs R50 vir volwassenes kos, R40 vir kinders en R20 per pet.
Die Campbells se "Rooirokbokkie"-treffer het ook die kompetisie #Rooirokbokkie geïnspireer. Die #Rooirokbokkie sal op grond van geheime kriteria die aand gekies word Goot pryse is vir die rooirokbokkie op die spel, onder meer 'n Hullets-geskenkpak, 'n wegbreekkansie by 'n ATKV-oord en 'n R1 000-geskenkbewys van I'langa Mall.
Elke span wat inskryf vir die braaikoning sal op die aand 'n verrassingspakkie ontvang. Die grootste prys is welliswaar dat niemand met 'n bewese braaikoning skoor soek by die braaivleisvuur nie. Die braaikoning wen 'n DStv Explora, 'n Hullets-geskenkpak 'n kykNET-braaipakkie en 'n ATKV-wegbreekvakansie. Daar is nog 'n paar plekke oop vir braaiers om in te skryf.
Registrasievorms vir die braaikompetisie kan gekry word by Alison Linde van Innibos, e-pos alison@innibos.co.za of bel 013-741-5294.
Inskryfgeld is R500 per span. Kaartjieverkope vir die 14de Innibos Nasionale Kunstefees is reeds oop.
Die feesprogram is op Innibos se webtuiste beskikbaar sodat feesgangers solank hulle program van 5 tot 9 Julie kan beplan.